คาดการณ์เฟดยังไม่ขึ้นดอกเบี้ยหนุนราคาทองคำปิดบวกเกือบ 9 ดอลล์
สัญญาทองคำตลาดนิวยอร์กปิดบวกเมื่อคืนนี้ (6 ต.ค.) ซึ่งเป็นการปรับตัวขึ้นติดต่อกัน 3 วันทำการ เนื่องจากนักลงทุนยังคงมีมุมมองที่ว่า ตัวเลขจ้างงานนอกภาคการเกษตรประจำเดือนก.ย.ที่ออกมาน่าผิดหวังนั้น อาจทำให้ธนาคารกลางสหรัฐ (FED) ยังไม่ตัดสินใจปรับขึ้นดอกเบี้ยในปีนี้ 
7 ต.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.พุ่งขึ้น 8.8 ดอลลาร์ หรือ 0.77% ปิด (6 ต.ค.) ที่ระดับ 1,146.40 ดอลลาร์/ออนซ์, สัญญาโลหะเงินส่งมอบเดือนธ.ค.เพิ่มขึ้น 27.60 เซนต์ ปิดที่ 15.984 ดอลลาร์/ออนซ์, สัญญาพลาตินัมส่งมอบเดือนต.ค.เพิ่มขึ้น 21.80 ดอลลาร์ ปิดที่ 934.70 ดอลลาร์/ออนซ์ และสัญญาพัลลาเดียมส่งมอบเดือนธ.ค.พุ่งขึ้น 18.50 ดอลลาร์ ปิดที่ 707.70 ดอลลาร์/ออนซ์
นักวิเคราะห์กล่าวว่า ปัจจัยที่ทำให้สัญญาทองคำปรับตัวขึ้นติดต่อกัน 3 วันทำการนั้น มาจากการคาดการณ์ที่ว่า เฟดจะยังไม่ปรับขึ้นอัตราดอกเบี้ยในปีนี้ หลังจากสหรัฐระบุว่า ตัวเลขการจ้างงานนอกภาคเกษตรเพิ่มขึ้น 142,000 ตำแหน่งในเดือนก.ย. ซึ่งต่ำกว่าที่นักวิเคราะห์คาดการณ์ไว้ว่าจะเพิ่มขึ้นราว 200,000 ตำแหน่ง ขณะที่อัตราการว่างงานทรงตัวที่ระดับ 5.1% สอดคล้องกับตัวเลขคาดการณ์
นอกจากนี้ ข้อมูลการค้าระหว่างประเทศที่อ่อนแอของสหรัฐ ยิ่งสนับสนุนการคาดการณ์ที่ว่าเฟดจะเลื่อนการปรับขึ้นอัตราดอกเบี้ยออกไป โดยเมื่อช่วงค่ำวานนี้ตามเวลาไทย กระทรวงพาณิชย์สหรัฐรายงานว่า ตัวเลขการขาดดุลการค้าของสหรัฐพุ่งขึ้น 15.6% ในเดือนส.ค. สู่ระดับ 4.833 หมื่นล้านดอลลาร์ ซึ่งเป็นระดับสูงที่สุดนับตั้งแต่เดือนมี.ค. โดยได้รับผลกระทบจากการแข็งค่าของดอลลาร์, ราคาสินค้าโภคภัณฑ์ที่ดิ่งลง และการขยายตัวที่ซบเซาในต่างประเทศ
ขณะที่กระทรวงพาณิชย์ยังระบุว่า การส่งออกลดลง 2% ในเดือนส.ค. สู่ 1.851 แสนล้านดอลลาร์ ซึ่งเป็นระดับต่ำสุดนับตั้งแต่เดือนต.ค.2012 ขณะที่การนำเข้าเพิ่มขึ้น 1.2% สู่ 2.334 แสนล้านดอลลาร์